Papersnake/gushiwen huggingface dataset:
沈睿达
岳珂（宋代）

梦溪笔谈载公之论书曰：书之神韵虽得神心，书之法度必资神学。

分制有法，均停相若，三四合体，上下齐脚，多寡不牵，乃异世作。

今视其帖，信乎其嗜之专而见之卓也。虽然，艺在当家，习亦有源，存中瞻前，文通比肩。

顾翰墨文章之不殊，而俱未若公之知言。知言伊何，以神合天。

古人之良，意在笔前。
湖州歌九十八首 其二
汪元量（宋代）

万马如云在外间，玉阶仙仗罢趋班。
三宫北面议方定，遣使臯亭慰伯颜。
早发华阳镇
魏禧（明代）

七月五日阻北风，江头白浪高于篷。
中秋夜泊华阳镇，琵琶琥珀声瑽瑽。
月高鸡啼天不曙，官船吹金起击鼓。
不闻江上人语声，惟闻满江动樯橹。
北风渐软江水平，高帆一一出前汀。
估人利涉争及时，何能熟寝待天明。
披衣出舱我看月，波黑天低光明灭。
梦中每爱放江船，月落空江鸣鶗鴂。
御仙花
韩淲（宋代）

山间亦有御仙花，瓶插幽窗意自嘉。笑杀黄尘吹鬓客，只图横带把金誇。
鹊桥仙（七夕）
谢懋（宋代）

钩帘借月，染云为幌，花面玉枝交映。凉生河汉一天秋，问此会、今宵孰胜。铜壶尚滴，烛龙已驾，泪浥西风不尺。明朝乌鹊到人间，试说向、青楼薄幸。
深上人见访忆李端
司空曙（唐代）

雁稀秋色尽，落日对寒山。避事多称疾，留僧独闭关。

心归尘俗外，道胜有无间。仍忆东林友，相期久不还。
柳（十一首）
孙鲂（唐代）

茏葱二月初，青软自相纡。意态花犹少，风流木更无。

影繁晴陌上，烟重古城隅。炀帝河声里，几番荣又枯。

数树新栽在画桥，春来犹自长长条。

东风多事刚牵引，已解纤纤学舞腰。

金堤堤上一林烟，况近清明二月天。

别有数枝遥望见，画桥南面拂秋千。

春物牵情不奈何，就中杨柳态难过。

也知是处无花去，争奈看时未觉多。

小眉初展绿条稠，露压烟濛不自由。

莫是折来偏属意，依稀相似是风流。

九衢春霁湿云凝，着地毵毵碍马行。

拟折无端抛又恋，乱穿来去羡黄莺。

千树阴阴盖御沟，雪花金穗思悠悠。

先朝事后应无也，惟是荒根逐碧流。

摇荡和风恃赖春，蘸流遮路逐年新。

颠狂絮落还堪恨，分外欺凌寂寞人。

暖催春促吐芳芽，伴雨从风处处斜。

莫道玄功无定配，不然争得见桃花。

小池前后碧江滨，窣翠抛青烂熳春。

不是和风为抬举，可能开眼向行人。

深绿依依配浅黄，两般颜色一般香。

到头袅娜成何事，只解年年断客肠。
言语吟
邵雍（宋代）

一语便喜处，千言益怒时。
既因言语合，却为语方离。
和聪上人悼梵天阇棃
释智圆（宋代）

讲院悲风动素帷，摇松难更见吾师。
尘生旧榻休开卷，月上秋轩罢赋诗。
真法自将传后学，清名谁为勤丰碑。
横经弟子怀高迹，共指龙华作后期。
牙药馈雪湖因寄二绝 其二
谢迁（明代）

秋风萧瑟未须悲，天道亏盈自有时。但得此身强健在，重徭凶岁谩支持。
缘识
宋太宗（宋代）

悬鉴高明鬼亦愁，方知研丑更玄幽。
恒持大道真空理，清静烟波可自由。
次韵高似之秘书谢薛书记七月二十七日早桂
苏泂（宋代）

翠蕤低映郁金裳，昨夜千门万户凉。
蟾小未禁仙掌露，犀寒先透玉墀霜。
唤回临水登山意，恼乱薰天扑地香。
岁岁为花愁不彻，雅歌欲和底成章。
赋得蝉
褚沄（南北朝）

避雀乔枝里，飞空华殿曲。
天寒响屡嘶，日暮声愈促。
繁吟如故尽，长韵还相续。
饮露非表清，轻身易知足。
观鱼
王令（宋代）

江渚日夜归，江痕下汀矶。
渔者不自劳，推舟就寒漪。
得鱼乐几多，忽忘身在泥。
未闻任氏风，岂信丝缗非。
虞美人
谢逸（宋代）

角声吹散梅梢雪。疏影黄昏月。落英点点拂阑干。风送清香满院、作轻寒。

花瓷羯鼓催行酒。红袖掺掺手。曲声未彻宝杯空。饮罢香薰翠被、锦屏中。
句 其二
杜捍（宋代）

倘使在南阳，应为孔明石。
读陆云西志供定城墓有感书呈子勉总干三首
释道璨（宋代）

汲水伤多井水浑，刈葵放手损葵根。
不能误国宁归去，无愧忠宣直下孙。
舟次
缪谟（清代）

丝雨幂残春，春江一问津。潮生柔橹逸，风转片帆伸。

芳草疑无路，垂杨若有人。暂依烟渚宿，未必白鸥驯。
和魏元明四月菊
黄干（宋代）

鹈鴂才鸣歇众芳，忽看佳菊变秋光。江头雨涨梅同熟，陇上风清麦正黄。

莫待重阳拚一醉，不愁长夏自微凉。篱根休遣儿曹见，又说梨花捧寿觞。
夏日怀杜悰驸马
鲍溶（唐代）

五月清凉萧史家，瑶池分水种菱花。回文地簟龙鳞浪，

交锁天窗蝉翼纱。闲遣青琴飞小雪，自看碧玉破甘瓜。

仍闻圣主知书癖，凤阁烧香对五车。
捣药兔长生
吴哲（宋代）

真水黄芽长，香风玉杵鸣。不为三窟计，永伴一轮明。
正月
佚名（先秦）

正月繁霜，我心忧伤。民之讹言，亦孔之将。念我独兮，忧心京京。哀我小心，癙忧以痒。

父母生我，胡俾我瘉？不自我先，不自我后。好言自口，莠言自口。忧心愈愈，是以有侮。

忧心惸惸，念我无禄。民之无辜，并其臣仆。哀我人斯，于何从禄？瞻乌爰止？于谁之屋？

瞻彼中林，侯薪侯蒸。民今方殆，视天梦梦。既克有定，靡人弗胜。有皇上帝，伊谁云憎？

谓山盖卑，为冈为陵。民之讹言，宁莫之惩。召彼故老，讯之占梦。具曰予圣，谁知乌之雌雄！

谓天盖高，不敢不局。谓地盖厚，不敢不蹐。维号斯言，有伦有脊。哀今之人，胡为虺蜴？

瞻彼阪田，有菀其特。天之杌我，如不我克。彼求我则，如不我得。执我仇仇，亦不我力。

心之忧矣，如或结之。今兹之正，胡然厉矣？燎之方扬，宁或灭之？赫赫宗周，褒姒灭之！

终其永怀，又窘阴雨。其车既载，乃弃尔辅。载输尔载，将伯助予！

无弃尔辅，员于尔辐。屡顾尔仆，不输尔载。终逾绝险，曾是不意。

鱼在于沼，亦匪克乐。潜虽伏矣，亦孔之炤。忧心惨惨，念国之为虐！

彼有旨酒，又有嘉肴。洽比其邻，婚姻孔云。念我独兮，忧心殷殷。

佌佌彼有屋，蔌蔌方有谷。民今之无禄，天夭是椓。哿矣富人，哀此惸独。
早朝
郭槃（明代）

璇枢河影尚稀微，禁篽钟声达曙晖。三极殿前云五色，万年枝上凤双飞。

宫花荏苒团华盖，御柳招摇拂翠旗。好向彤墀敷礼乐，太平天子正垂衣。
题集福院
徐柟（宋代）

松豀竹坞密藏村，行尽杉阴始到门。
一鸟不啼春有思，千山都绿烧无痕。
自惭俗吏尘埃久，来伴禅僧语笑温。
瓶水炉香三十载，阅人此地几朝昏。
至都始见峻伯留宿廨舍识喜
冯惟讷（明代）

可忆毗陵夜雪船，乱帆相背各风烟。
探囊诗卷行堪把，计日心期又隔年。
秉烛更疑成别梦，当杯翻怯近离筵。
同游自昔多豪彦，独对狂歌倍黯然。
忆乐天
刘禹锡（唐代）

寻常相见意殷勤，别后相思梦更频。

每遇登临好风景，羡他天性少情人。
饮薛老亭晚归
蔡襄（宋代）

终日行山不出城，城中山势与云平。
万家市井鱼盐合，千里川原彩画明。
坐上潮风醒酒力，晚来岩雾盖钟声。
归时休更燃官烛，在处妙灯夹道迎。
长平戈
袁华（明代）

长平戈头土花碧，长平城下坑降卒。将军战骨化黄埃，此物尚随锄钁出。

识铭漫灭蛟龙形，犹带征人燐血青。也知在德不在险，四海承平安用兵。
次韵梦得见示之什
洪迈（宋代）

居楚求齐音，美恶不同土。
諠豗俗物华，鲜复有佳处。
时从玉璧人，商略穷万古。
诗如粟牛戏，误得摩顶许。
望道渺逾远，浮生真暂寓。
忍持尺璧阴，空作秋虫语。
微言倘倾倒，河汉濯肺腑。
向来说诗口，自此行可杜。
南乡子（为处梅作）
张炎（宋代）

风月似孤山。千树斜横水一环。天与清香心独领，怡颜。冰雪中天屋数天。

庭户隔尘寰。自有云封底用关。却笑桃源深处隐，跻攀。引得渔翁见不难。
过津口
杜甫（唐代）

南岳自兹近，湘流东逝深。和风引桂楫，春日涨云岑。

回首过津口，而多枫树林。白鱼困密网，黄鸟喧嘉音。

物微限通塞，恻隐仁者心。瓮馀不尽酒，膝有无声琴。

圣贤两寂寞，眇眇独开襟。
次韵和邻几秋雨十六韵
司马光（宋代）

气象殊朝夕，兴居错晦月。
混元初不宰，霪雨浩无程。
垫隘宁天意，咨嗟固物情。
晏{温氵换日}方有望，蔚荟已随生。
杲杲升还隐，凄凄断复行。
乱莎长被径，荒藓绿缘甍。
辙迹康庄绝，潢污垅亩平。
茅茨不足庇，禾黍若为成。
蟋蟀颓墙泣，伊威坏灶盈。
乘时众鸥舞，得意怒蛙鸣。
牛马谁分异，萧兰已混并。
居闲犹叵度，负重况遐征。
舟泊种无渚，轮摧路有坑。
轑羹愁病妇，炀灶拥寒婴。
灾不妨明德，神应格到诚。
淳光终下烛，时藿久心倾。
母氏安康郡太君生日三十韵
邹浩（宋代）

朱明初启节，分卦属纯乾。善积名门久，祥开淑质贤。

柔仪应月名，和气集薰弦。奕世儒风蔼，持家礼法传。

乘龙来配德，采藻助承先。姑耄勤朝乳，功馀绎旧编。

卜邻严子教，截发盛宾筵。萱草欣多豫，鸤鸠咏不偏。

乡闾师肃穆，坤道信完全。自辍齐眉奉，尤于内典专。

三车窥至喻，一笑悟真筌。荣辱忘区别，优游任众缘。

居常遵坦路，方寸湛澄渊。浩也端愚陋，身兮数仆颠。

范滂蒙训敕，梦得念慈怜。放逐清湘外，羁縻苍桂边。

遥知今日燕，想见瑞炉烟。弟侄纷为寿，亲朋俨造前。

焚香控南斗，极目望东阡。鸾鹤翔仙岭，龟鱼动乐川。

安康符郡号，昌炽赋诗篇。计已闻消息，惟新获洗湔。

赐环叨霈泽，衣綵即归田。省定深如志，生成实荷天。

岂徒宽虑耳，必是倍欢然。虽阻随行拜，犹胜避瘴眠。

鹏抟九万里，椿大八千年。就养逾曾晰，承颜继闵骞。

尚存诚意在，终冀夙心圆。永结老人好，星光盈紫躔。
调笑令·渔父
苏轼（宋代）

渔父，渔父，江上微风细雨。青蓑黄箬裳衣，红酒白鱼暮归。归暮，归暮，长笛一声何处。
寄江南故人
家铉翁（宋代）

曾向钱唐住，闻鹃忆蜀乡。
不知今夕梦，到蜀到钱唐。
清平乐（同前）
史浩（宋代）

翠蛾雪柳。鬓影春风透。灯火千门辉绮绣。移下一天星斗。

剩拚门夜欢游。金波欲上迟留。且看香梅影底，双鸾舞彻梁州。
食枸杞
赵蕃（宋代）

谁道春风未发生，杞苗试摘已堪羹。
莫将口腹为人累，竹瘦殊胜豕腹亨。
次折枢留题雪峰韵
张元干（宋代）

轩冕本无意，烟霞如有期。
故人容野老，胜践见新诗。
谁办兼忘世，公当急济时。
春归仍送别，好在出山迟。
澡兰香 葵丑淮南重午用吴梦窗韵
厉鹗（清代）

荷声碧槛，蒜影纹帘，诗在枕根梦觉。钗边缀虎，扇底弹蝇，输与彩舟佳约。

记琵琶、初见湾头，才舒新眉半萼。立尽梅阴，晚雨犹鸣青蒻。

赢得星星短鬓，羞照江心，一规铜魄。凉生楚簟，怨人宫砂，多少玉窗罗幕。

想南湖、十顷菱波，閒了微吟浅酌。还认取、天际归帆，飞凫阑角。
长安冬日
杜荀鹤（唐代）

近腊饶风雪，闲房冻坐时。书生教到此，天意转难知。

吟苦猿三叫，形枯柏一枝。还应公道在，未忍与山期。
易道录招饮五首
白玉蟾（宋代）

诗疵得似维摩病，酒圣能如孟子醇。
何事多时疏杖屦，亦缘避俗屏冠巾。
和浙东童仓使建昌家圃梅花玉雪亭诗三首
宋伯仁（宋代）

要识生涯便有涯，暗香丛裹作人家。
纷纷红紫休相角，别是春曲一样花。
过李氏山房清坐对雨
丘葵（宋代）

千林同霢霂，一室淡虚明。馀润浮窗眼，轻寒入鸟声。

纷纷度陇白，亹亹逼人清。相对焚香坐，油然道气生。
忆故居
赵今燕（明代）

柳絮春泥玉垒封，珠帘深锁暮烟浓。
分明记得双栖处，梦绕青楼十二重。
题护国大师塔
杜荀鹤（唐代）

莫认双林是佛林，禅栖无地亦无金。塔前尽礼灰来相，

衲下谁宗印了心。笠象胤明双不见，线源分派寸难寻。

吾师觉路余知处，大藏经门一夜吟。
次韵王民瞻题慧门院二首 其一
刘才邵（宋代）

乱后身重到，醉中禅暂逃。莲关无泣象，鹫岭不倾鳌。

井邑劫灰在，霜林秋气高。更须资法雨，一为洗弓刀。
扫苔有感
赵时韶（宋代）

阶前叠叠碧成团，微雨新来洗几番。
猛省呼童都扫却，怕人地上作钱看。
征妇词十首
刘克庄（宋代）

去时儿在腹，忽已语嚘哑。
何日番休了，迎爷两手叉。
恭承诰封母赵为恭人进四品秩从家君贵也喜而有作二首 其二
石宝（明代）

吾翁推宪法，二十五年来。直矢何曾曲，高槐每自栽。

儿曹思养色，家国愧非才。徒藉君王宠，殷勤效老莱。
观浙西府相畋游
韦庄（唐代）

十里旌旗十万兵，等闲游猎出军城。紫袍日照金鹅斗，

红旆风军画虎狞。带箭彩禽云外落，避雕寒兔月中惊。

归来一路笙歌满，更有仙娥载酒迎。
峡山飞来寺
向敏中（宋代）

峡山胜地安禅处，万仞危桥压要津。
世上岂知名利路，浪中空笑往来人。
倚门怪石狂遮面，入座寒云碎绕身。
日暮西风懒回首，满林幽鸟语声频。
新安八景诗 其二 练溪朝云
唐文凤（明代）

溪流素练三千尺，寒光摇曳朝云湿。风驱勃勃海涛翻，瀰漫欲浸天宇碧。

帆归冲断半溪分，扶桑日照收氤氲。数声渔唱破清晓，沙际惊飞鸥鹭群。
春夜
李龏（金朝）

日日日斜空醉归，败裘披苦见毛稀。杜鹃啼断回家梦，梦扫芦花絮客衣。
不睡
文天祥（宋代）

频搔白首强忧煎，细雨青灯思欲颠。
南北东西三万里，古今上下几千年。
只因知事翻成恼，未到放心那得眠。
眼不识丁马前卒，隔床鼾鼻正陶然。
暮春与诸同僚登钟山望牛首
苏颂（宋代）

清明天气和，江南春色浓。
风物正繁富，邦人竞游从。
官曹幸多暇，交朋偶相逢。
并驱出东郊，乘兴游北钟。
陟险不蜡屐，扶危靡搘筇。
上登道林祠，俯观辟支峰。
辞山次阡陌，长江绕提封。
萧条旧井邑，茂盛新杉松。
揽物思浩浩，怀古心颙颙。
念昔全盛时，兹山众之宗。
天门对双阙，霸业基盘龙。
六朝递兴废，百代居要冲。
人情屡改易，世事纷交攻。
当时佳丽地，一旦空遗踪。
惟有出岫云，古今无变容。
小师求赞 其二
释居简（宋代）

不会道，不会禅。更求文墨，掘地觅天。别调宫商妙不传。
时兴
文彦博（宋代）

纶巾短袖迎凉服，茧犊笨车乘兴游。岂谓烟霞生旷达，只缘尘土倦伊优。

更无倾盖将谁共，纵有吹彫不我留。曾达酒垆惟独醉，幰前犹恨欠三驺。
溪上近况
黎彭龄（明代）

谈笑陈苔月，溪山一倍都。鸟声尤可译，花态不堪摹。

入俗眉难画，经时舌欲枯。越妃墓田在，歌唱旧人无。
游灵山护国禅院作 其七
丘逢甲（清代）

无复山神护法时，萧条赐额冷云楣。重扶一片空山石，来读先朝运使碑。
结发行
胡俨（明代）

少小为夫妇，结发誓偕老。如何中道间，弃置不相保。

抱恨匪良图，忧心徒懆懆。世上应无连理枝，阶下偏生断肠草。

残妆收玉镜，幽意托瑶琴。寂寞深闺里，谁听白头吟。
送陈国充内弟赴京师卒业
边贡（明代）

千里携书剑，观光入上京。外亲无我厚，宅相有君成。

细雨官河暗，垂杨客路平。承家仲氏在，休恋倚门情。
歌两淮
员兴宗（宋代）

君不见北风吹淮风浪黑，铁马千群凝一色。
当时庙论孰经济，将相无言潜动魄。
或云南纪当何忧，今代诸葛身姓刘。
陆下唤取守淮甸，彼有胜算逾干矛。
登时诏语从天坠，汜为先锋制置。
并遣健士付阿权，等是两淮兵马地。
岂期将溃兵川流，翻手忽忽无十州。
前时冠剑错准抉拟，此事吐口贻人羞。
幸哉天祸不终极，至尊避殿忧思集。
枢臣督战侍臣谋，上则倚公参赞职。
征鞍此日去皇皇，所过骑士多羸伤。
不见何人出声鼓意气，但见十十五五坐路傍。
公趣下马询众语，众共来前致辞苦。
平时节使驱为奴，逐逐无聊战无主。
而今侧身堕两失，官骑已亡难再得。
诚令军政日月悬，我有微躯人不惜。
公闻瑟缩涕潸然，汝曹寄命真可怜。
朝今清明万乘圣，权已殛死家南迁。
若等是行能奋死，朝建勋名暮朱紫。
官今付我诰如山，节使察使皆在此。
军家闻此逐蹄轮，喜气酣酣如遇春。
当时战死身昧昧，今日分付当其人。
兵官来见同听命，适有时张王戴盛。
分麾列伍摆布毕，仿佛平戎万全阵。
斯须望敌来何多，千里断岸皆遮逻。
天低野旷笳鼓咽，众寡不敌将奈何。
是时仲冬日建丑，群雄争先莫肯后。
濯缨刑马震天地，焰焰兵威古无有。
旋见飞台天样齐，黄盖团团傍赤旗。
指挥渡河在顷刻，我默战义人安知。
公呼时俊腾口说，汝每四方闻胆决。
只今战态作儿女，便恐汝名从此歇。
长啸激俊挥戈回，万斧并下声如雷。
十舟先粉百舟败，连艟接舰成飞埃。
嗟敌初来何草草，一夕崩摧如电扫。
命逾破竹青离离，血溃江流红杲杲。
明朝北阵更奔波，坐料强敌成蹉跎。
堤防更藉盛新力，为我往护杨林河。
运去一朝同覆水，敌再渡江终送死。
射人射将数不彻，何况更问舟中向。
移时巉天送哭喧，弃舟而挝舟自焚。
公命火攻列火伞，船焦楫烂无逃门。
敌愁惊心疑鹤唳，十步回头九堕泪。
又疑官军尾其众，清野数州无食地。
众残北顾心悠悠，金亮更欲抵死留。
放言京口少备者，曷若举兵由润州。
大将显忠来是日，执杖升阶光照席。
公先劳苦甚生平，遂借百舟如过鹢。
迤逦仲冬日十二，旅食无烟寝无寐。
公来督府见相公，便及瓜洲防拓事。
督视推公胆有馀，此事岂忍他人徂。
昨来兵试威万万，别遣诸将无乃迂。
公仍禀命侵星过，或传铁骑金山破。
淮西万姓舍惟烟，淮东居民泪潜堕。
公摆吴艟异水嬉，势压海浸倾天维。
一见使敌无可奈，再见使敌心骨悲。
敌亡傲兀犹不悟，尚呼达官招万户。
岁云暮矣无北归，我所思兮决南渡。
达官再拜乞徐徐，波浪驾天千丈馀。
比前采石三倍恶，主其急我吾其鱼。
金亮尚嫉忠言丑，快剑垂垂拟其首。
只今速渡汝得活，不尔爱身身在否。
万户相顾归相言，慓悍难容血面论。
北人项领不易保，如此郎主何足存。
此夜疏星江泪湿，敌将一一弯弓入。
御寨三重侍卫郎，对面公然如不识。
帐中方嬖花不如，帐外忽飞金仆姑。
投哀赊死身困苦，软语不类平时粗。
骨肉披离头万里，魂飞却作他乡鬼。
杀气漫天烟草迷，不归州绝风尘起。
君不见昔日秦魏之兵扼上流，阿坚阿瞒皆老谋。
淝水血腥赤壁溃，两豪一蹶泯默至死休。
况我中都徃颓促，千古丧师无此酷。
沉冤万众衔已久，合沓天心宜下烛。
三十年飞战马尘，支吾多用豪杰人。
但传凶势时未减，不见度外加经纶。
须信更生无尽福，高价属公勋誉逐。
不费两淮千斛水，一洗万古乾坤辱。
近来分陕从天阙，悬解西民愁百结。
三军鼎鼎礼意浓，七兵堂堂恩数绝。
行并咸秦脉络通，更遣诸将图山东。
为君再赋洗兵马，下客敢繼唐诗翁。
送唐安虞部赵侯
苏颂（宋代）

朱绂郎官领要藩，西南胜处蜀江源。
若非阀阅才资美，岂称朝江选任恩。
路近烟霄经栈险，山如锦绣见花繁。
郡民旧染文翁化，礼教风流尚可论。
对酒
王建（唐代）

为病比来浑断绝，缘花不免却知闻。

从来事事关身少，主领春风只在君。
送英长老住石溪
释德洪（宋代）

三玄三要沈埋久，正令重烦振此宗。陷虎机关须毒手，活人眼此贵藏锋。

真诚莫负丛林志，大愿当追佛祖风。覆顶把茅休取相，同安曾著老黄龙。
宽恤民力
孔平仲（宋代）

天地清明日，君臣际会秋。雷霆大号遍，雨雪湛恩流。

士卒休群戍，耕桑劝九州。中邦节赐予，下吏省诛求。

物继由庚咏，民喧击壤讴。泰宁堪坐致，宽恤此良谋。

户晓为今失，官询校古羞。愚言惟圣择，神断戒优游。
雪后赠雪苑师
夏竦（宋代）

雪山修道六年成，云满长空雪满庭。
便向个中登觉地，何须腊月待明星。
挽史允叟慈母王氏
陈著（宋代）

彼美兰仪盎粹温，谁知肃肃范闺门。
生荣梦视金花诰，死瞑培成玉树根。
中一袝严家称礼，终三年制子权恩。
我来欲送铭旌路，客病栖栖怅莫奔。
送梁交之徐州
苏辙（宋代）

湖红清且深，新荷半犹卷。
未见红妆窈窕娘，先排翠羽参差扇。
红面风生人未知，欹倾俯仰长先见。
崖上游人莫不归，清香入袖凉吹面。
投壶击鞠绿杨阴，共尽清樽餐白饭。
坐中飞将忽先起，轻衫出试彭门远。
百步洪西白浪翻，戏马台南云岫满。
江山雄丽信宜人，风流孰似梁王苑。
得侄消息二首
陈造（宋代）

二顷居耕获，为谋未觉非。
输租能早计，坐社莫相违。
念我官将满，连宵梦只归。
团栾老丘壑，肯作食言肥。
陈太庙舞辞七首 其三 凯容舞
佚名（隋代）

选辰崇飨，饰礼严敬。靡爱牲牢，兼馨粢盛。明明烈祖，龙光远映。

肇我王风，形斯舞咏。
奉酬礼部阁老转韵离合见赠（时为秘书监）
张荐（唐代）

移居既同里，多幸陪君子。弘雅重当朝，弓旌早见招。

植根琼林圃，直夜金闺步。劝深子玉铭，力竞相如赋。

间阔向春闱，日复想光仪。格言信难继，木石强为词。
和斯远西轩竹二首
赵蕃（宋代）

道上行人暍，林间释子幽。
去无相趣迫，聊得小夷犹。
竹树拥檐立，溪山随槛流。
自非能赋者，常是欲眠休。
寄周澹岩幽居
陈元禄（清代）

径仄少人过，萧萧生薜萝。青山当户远，黄叶闭门多。

阮籍惟宜酒，陶潜许放歌。科头倚秋树，幽梦正婆娑。
访严坦叔
戴复古（宋代）

麻姑山下泊，城郭带烟霞。
携刺投诗社，移船傍酒家。
沙禽时弄水，榉柳夏飞花。
小酌未能了，西楼日又斜。
偈颂七十二首
释祖钦（宋代）

动即影现，觉即冰生。
见闻俱尽，视听如盲。
木樨吟
金朋说（宋代）

月窟移来种异常，金英玉糁散天香。
年年八月中秋节，赏尽诗翁酒几缸。
出歌
孙楚（魏晋）

茱萸出芳树颠。
鲤鱼出洛水泉。
白盐出河东。
美豉出鲁渊。
姜桂茶荈出巴蜀。
椒橘木兰出高山。
蓼苏出沟渠。
精{稩月=廾}出中田。
辋川集二十首·椒园
裴迪（唐代）

丹刺罥人衣，芳香留过客。幸堪调鼎用，愿君垂采摘。
春
真德秀（宋代）

东风昨夜入帘帷，便觉深宫漏影迟。
一曲凉州花尽放，不须先作报春诗。
和罗巨济山居十咏 其五
杨万里（宋代）

园花皆手植，梅蕊独禁寒。色与香无价，飞和雪作团。

数枝横翠竹，一夜绕朱栏。不惜吟边苦，收将句里看。
同杨明府华父夜宿鸬鹚源
方回（元代）

桐庐杨明府，高谊有缓急。凌江每见访，烂醉必旬日。

知我欲东游，相拉过其宅。城南登小舟，仅阔六七尺。

岸人观不退，莫知孰主客。西风篙工喜，布被当帆席。

青蔬煮豆乳，滩转灶釜仄。更觉气象古，酌酒瓷盏碧。

千山霜叶红，绵绮天组织。郊坰有此奇，阛阓苦未识。

明府眼力高，心赏寄绝壁。指似挂篰岩，茅屋拟便葺。

老夫今十年，往来钓台侧。汗颜不敢登，人品霄壤隔。

夜宿鸬鹚源，荦确陟危石。吾家三拜公，晚唐老诗伯。

衣冠世不坠，奕叶绍桂籍。避地馆者谁，一僧年八十。

呜呼穷谷中，亦复有马迹。纪事聊此吟，续烛借纸笔。
答刘修已
邓雅（元代）

独对山中月，秋风正飒然。未为攀桂客，空学煮蒲仙。

鬓发千丝乱，琴书四壁悬。故人怜寂寞，诗寄白云边。
蜡梅
王十朋（宋代）

蝶采花成蜡，还将腊染花。一经坡谷眼，名字压群葩。
宫词十二首 其六
杨维桢（元代）

北幸和林幄殿宽，句丽女侍婕妤官。君王自赋昭君曲，敕赐琵琶马上弹。
怀光孝寺寄霍南峤用韵
庞尚鹏（明代）

曾问西来意，谁参最上乘。即心原是佛，出世不如僧。

说法空堂月，翻经午夜灯。炎洲多苦海，应有玉壶冰。
白鹤观
戴复古（宋代）

荒径行如错，蟠松看转奇。
鸟声人静处，山色雨晴时。
赊得溪翁酒，闲寻道士棋。
个中有佳趣，莫怪下山迟。
送赵德庄右司赴江东漕八首
曾协（宋代）

往年际风云，濯濯春月柳。
俊气横九天，下笔蛟龙走。
岁晚收其实，落落坚且久。
澹然松桧质，不为霜雪朽。
送张宪副一真赴雁门
谢榛（明代）

命驾南来怀落落，扬旌北去路漫漫。九秋红叶行边赋，三晋青山战后看。

狐塞风连笳鼓动，雁门霜拥甲兵寒。应知父老多惆怅，河内于今借寇难。
偈二十首
释鼎需（宋代）

子能承父业，赚杀几多人。
家破人亡后，无门寄此身。
愁人莫向愁人说，说向愁人愁杀人。
滕校书使院小池
贾岛（唐代）

小池谁见凿时初，走水南来十里馀。

楼上日斜吹暮角，院中人出锁游鱼。
送章孝称归荆南
史尧弼（宋代）

峨岷西南横，盘石含灵光。有蓄不得发，澒洞难卷藏。

泄为万夫不，联翩郁相望。缅怀嘉祐初，赫赫都官郎。

蓍龟抱先识，虎豹披其章。幕府西陲开，挟策驱酋羌。

喑哑竟莫吐，反被按剑防。青天徒昭昭，万里自投荒。

直气终凛冽，身仆心难僵。高平伊周徒，奏疏排未央。

忠义一朝振，朱鸟吞光芒。还知百岁后，生此雏凤凰。

粲粲五色羽，欲下虞廷翔。先民重世德，君子思不忘。

祝君期无忝，追攀轶飞扬。会使坤南隅，气象还苍茫。
自龙隐岩泛舟至雉山
章岘（宋代）

晴溪几曲度澄湾，朝涉龙岩晚雉山。
林叟野僧休笑我，平生所得是官闲。
第二十云岩南泉颂
释义青（宋代）

金刚际下古髑髅，几被人踏血溅空。明月任从君自掬，寒松那弃白云封。
颂古十六首
释明辩（宋代）

社舞村歌笑杀人，骑牛挑鸭走成群。
三杯酒罢归家去，留得猪头碍塞人。
送吴楚江之吴江
祖道（清代）

片帆已买自难留，楚水吴山两地愁。莫为梅花留邓尉，故人多半在扬州。
日益无聊赖偶成呈子长
王令（宋代）

一夕西风叶下柯，羁人憔悴发沉疴。
穷来无子知难得，命薄于人可奈何。
困卧牛衣空有泪，剧弹铁剑不成歌。
陶家壁冷尘埃满，何日云雷起铁梭。
渡蒲村河并三十六渡水
张天赋（明代）

蒲村渡口唤舟人，此去何劳更问津。一分渡分三十六，游人到此倍伤神。
闰月二十七日再罹风火之警睡起叠鸣治前韵
李东阳（明代）

宿火重惊梦觉初，浮生今得静观馀。八千劫外竟何物，三十年观惟此庐。

甑未破时犹却顾，虎曾谈后岂全疏。北窗依旧清风在，未必羲皇胜宰予。
胡鼎文草堂
董纪（明代）

别驾山居草作堂，胜如工部百花庄。鹤雏转顶丹砂渥，松木凝脂琥珀香。

月下敲门僧问字，雪中扫径客携浆。林泉足可容真隐，只恐声名自播扬。
古意
权德舆（唐代）

家人强进酒，酒后能忘情。持杯未饮时，众感纷已盈。

明月照我房，庭柯振秋声。空庭白露下，枕席凉风生。

所思万里馀，水阔山纵横。佳期凭梦想，未晓愁鸡鸣。

愿将一心人，当年欢乐平。长筵映玉俎，素手弹秦筝。

fT睇呈巧笑，惠音激凄清。此愿良未果，永怀空如酲。
十月旦读子美北风吹瘴疠羸老思散策之句初寮尝作十诗因次其韵 其七
朱翌（宋代）

兹辰驭北风，所至有东道。把袂问浮邱，馈芝走商皓。

著裙拜木公，献宝出富媪。气平四大和，以此可却老。

长生等终古，彭祖是亦夭。有客诣理窟，相过或谈妙。

再拜有所乞，乞我如瓜枣。
迎晖亭
巩丰（宋代）

我来将值日午时，千峰照耀碧玻璃。
集贤村前俯列屋，宝林木石呈幽姿。
人言可比双径雄，胜处乃在阿堵中。
崇岗层嶂屹亭在，似约老眼来窥东。
日出乌鸟飞，日入牛羊下。
再游当与夸父期，不用山僧远迎迓。
即事
章甫（宋代）

弟妹今安在，飘零各贱贫。
诗成难寄远，目断更伤神。
风俗殊方异，交情白首新。
辛勤营一饱，媿此百年身。
寄潼川东路李漕使
释居简（宋代）

乡来江西游，见以旴水阴。博约剑津掾，亦复聆正音。

转眼贴天高，再见无路寻。把茅丹丘城，谢家兰玉森。

君家龙首兄，绛帐开沈沈。有时过萧寺，借榻清风林。

笑我泉石痼，示以膏肓针。欲弹广陵散，惜无中散琴。

欲上南阳疏，不如梁甫吟。琴以歌南风，吟以道古今。

一鸣才邕邕，忍见凤鸟瘖。朣朣垂景星，坤维长照临。
转调二郎神（四和）
刘克庄（宋代）

近来塞上，喜蜡弹、羽书清省。更万灶分屯，百年和籴，惭愧而今半省。蒙鞑残兵骑猪遁，永绝生＿侵省。做个太平民，戴花身健，催租符省。

何幸。行人来密，佥军抽省。但进有都俞，退无科琐，不用依时出省。子厚南宫，仲舒四掖，又报岑参东省。趁此际、纳禄悬车，亦为大司农省。
沁园春·爱欲无涯
谭处端（元代）

爱欲无涯，有限形躯，休苦苦疲。这宿缘分有，儿和女是，他家衣饭，各自相随。谩使心机，空生计较，大限临头孰替伊。当须悟，早抽身物外，也是便宜。蹉跎下手犹迟。切莫外、周游觅妙微。但尘心起处，皆魔孽认，元初本有，锻炼昏迷。真静真慈，玄波涤荡，自在逍遥境上持。千朝后，现灵台一点，光射无为。
涵碧池
韦骧（宋代）

原泉有本养渊渟，更似端人见底清。竹色山光朝暮在，当知涵碧不虚名。
小壶贮江蜡二梅幽绝俱可喜作三绝 其三
周紫芝（宋代）

天上姮娥白玉肌，蕊珠宫女郁金衣。相逢月下浑无语，笑指蓬壶作伴归。
道傍庙
王谌（南北朝）

荒祠存玉像，画壁剥苍苔。
额古名难问，村空祭不来。
乱鸦号古木，斗雀罥浮埃。
犹有人求球，西风动纸灰。
清夜辞十首
白玉蟾（宋代）

南山兮北陇，相对兮碧崔嵬。
青松兮白石，暮烟兮猿哀。
介亭二十韵呈杭守祖龙图
韦骧（宋代）

列石何年出，危亭不日成。两行分磊落，八顾壮经营。

表里山川秀，朝晡气象清。江湖俱有趣，天地岂无情。

聚井看棋布，重城视带萦。望通鱼鳖远，势压凤凰轻。

鸟背飞来见，云头过去平。屈盘疏一径，浩荡接双盈。

难秘神仙境，兹逢赏识精。元侯挟馀裕，乐俗沸休声。

物外笼真概，胸中惬雅诚。有时陵翠霭，极目耸红旌。

九万鹏程近，三千客履荣。樽罍卑北海，篇咏小宣城。

岘首空多嗜，蓬莱谩自评。古今为绝观，风月快平生。

览景聪明旷，书铭意思宏。优游傲圭衮，端正等权衡。

恺悌均吾众，中和得所行。此心非苟豫，奚愧介之名。
苏小小墓
张伯玉（宋代）

小小仙踪去不还，空标遗冢落人间。
钱塘门地家何在，回首临平隔断山。
十离诗。马离厩
薛涛（唐代）

雪耳红毛浅碧蹄，追风曾到日东西。

为惊玉貌郎君坠，不得华轩更一嘶。
舟中看雪用蒋文从韵
陆典（清代）

绥绥一夕洒林峦，双桨招携载酒宽。劫尽乾坤存太素，岁穷人物入高寒。

禁多风雅篇中见，借少方蓬海外看。老我无才夸白战，醉歌欲起卧袁安。
晓晴散步遣怀
林占梅（清代）

连夜淋漓春雨足，挹户林光照晴旭。杨柳墙头垂嫩青，芭蕉窗外展新绿。

夹廊暴茁碧箖箊，绕槛争开红踯躅。满园草木尽欣荣，雨力能资地肥沃。

朝来屐笠自周巡，遣怀缓度池西曲。短篱羃䍥牵牛萝，小圃葱茏长婴粟。

花梢雨点叶留珠，水上荷擎波漾玉。閒园卅亩堪寄情，修竹千竿可医俗。

小年日日足徜徉，何必夜游更秉烛。列架图书数万篇，得意欣然自藏录。

隐囊麈尾恣清谈，诗卷琴经与棋局。吾侪藉此寄天真，何必营谋伤窘促。

矧今满目尽烽烟，神州扰扰争蛮触。寥寥永日卧山寮，牢愁拟把「离骚」续。

东瀛此际比天堂，散诞优悠无缚束。为读移文居北山，肯因献赋出西蜀。

君不见安閒毕世香山老，祗缘知命无贪欲。
句
武宣徽（宋代）

尊前依约认三公。
春晚杂兴十二首
方回（元代）

岂有耶溪父老钱，无朝无暮在樽前。
樱桃豌豆分儿女，草草春风又一年。
偈七首 其四
释继成（宋代）

举不顾，即差互。拟思量，何劫悟。兔角杖头挑法界，龟毛拂子舞三台。
道山梅开最迟作四绝句 其一
项安世（宋代）

晓窗依约见凝脂，争挽南枝问别离。幸有今年春较早，避人何事却开迟。
剔银灯 其一
杜安世（宋代）

昨夜一场风雨。催促牡丹归去。孙武宫中，石崇楼下，多情怎生为主。

真疑洛浦。云水算、杳无重数。

独倚阑干凝伫。香片乱沾尘土。争似当初，不曾相见，免恁恼人肠肚。

绿丛无语。空留得、宝刀剪处。
朱镜堂招同诸君泛饮秦淮
王又曾（清代）

燕拂帘前柳，人移镜里天。水痕高到槛，雨气散如烟。

衫扇清残暑，笙歌贮别船。双鬟谁氏女，一曲想夫怜。
登三宿岩
邹炳泰（清代）

人言寺在山，兹独山藏寺。玲峰何嵌空，旧日江涛致。

岩名号三宿，胜地雍公次。忆昔海陵骄，采石百万帜。

晨炊玉麟堂，权潜忠未至。犒师非督师，转败出人意。

不生裴度忠，临安恐终觊。翩然文武才，贞哉社稷志。

江帆一夕收，千载题名字。杰阁阅兴亡，双塔经移置。

游人石磴还，尚说前朝事。静海起钟声，江鸥没沙际。
立春后七日过三十里滩乍闻莺声
湛若水（明代）

客行卅里滩，款款闻绵蛮。声嫩语犹涩，翅新飞且还。

感我故园念，春来人未旋。北雁今已归，南枝久当残。

归去来山中，春草游王孙。
东都送郑处诲校书归上都
杜牧（唐代）

悠悠渠水清，雨霁洛阳城。槿堕初开艳，蝉闻第一声。

故人容易去，白发等闲生。此别无多语，期君晦盛名。
题岳阳楼
冯时行（宋代）

洞庭涵浸八百里，岳阳楼高跨湖尾。
天空地迥豁疏襟，有客临湖来徙倚。
是时穷冬天气昏，惨淡愁杀湘君魂。
层栏半落烟氛外，浩荡犹恐旋乾坤。
异时清霄玉鉴白，空明月路飞仙客。
明朝露华洗七泽，万顷寒光天一色。
眼中未见此境好，他日扁舟吾未老。
【大石调】青杏子_咏雪空外六
白朴（元代）

咏雪
空外六花番，被大风洒落千山。穷冬节物偏宜晚，冻凝沼沚，寒侵帐幕，冷湿阑干。
【归塞北】貂裘客，嘉庆卷帘看。好景画图收不尽，好题诗句咏尤难，疑在玉壶间。
【好观音】富贵人家应须惯，红炉暖不畏严寒。开宴邀宾列翠鬟，拚酡颜，畅饮休辞惮。
【幺篇】劝酒佳人擎金盏，当歌者款撒香檀。歌罢喧喧笑语繁，夜将阑，画烛银光灿。
【结音】似觉筵间香风散，香风散非麝非兰。醉眼朦腾问小蛮，多管是南轩蜡梅绽。
秀水道中
罗瑛（清代）

江山无穷期，游子去安适。征衫挹新爽，小艇破远碧。

濛濛烟雨细，黯黯湿云积。晴光晚忽霁，秋色淡无迹。

香过茭叶青，响入荻花白。近水千家出，穿桥一径僻。

鱼虾足飨飧，妇子自晨夕。人生本安间，嗟尔远行客。
子长和诗复酬二首 其一
王十朋（宋代）

往岁遥从彭蠡湖，常山地阅武侯图。忽乘雪里子猷棹，欣对花间太白壶。

雁宕寄书知有便，天台采药定相呼。两翁异日为邻舍，笑说江山大小孤。
和韵问魏石川疾
何梦桂（宋代）

谩道无丹蜕骨凡，绣襦不换嫁时衫。
老天倘未忘周孔，巫鬼何须问抵咸。
身健加餐亲鼎饪，眼明减药认囊椷。
山中吠犬千年杞，采采犹堪餍吻馋。
对花
邵雍（宋代）

新花色鲜艳，故花色憔悴。
明朝花更开，新花何有异。
塞上春感 其一
俞耀（清代）

城头觱栗响金飙，听说群羌更动摇。冻坼平冈饥牧马，阴沈大动冷盘雕。

花门祸肇天俱惨，草碛营开土半焦。杨柳东风何处是，春来还忆灞陵桥。
和西吾师山居 其二 编篱
徐时进（明代）

石径盘回尽，参差见竹篱。短惟堪限足，高亦正当眉。

野蝶飞无碍，遥山坐可窥。幽芳谁更好，丛菊晚开时。
题梅竹卷 其二
何乔新（明代）

姑射仙人冰雪姿，珠冠琼佩下瑶池。湘江帝子元同调，翠袖相依岁晚时。
高兄徐仓高弟和刘公之两绝见寄再韵谢之
杜范（宋代）

我辈周旋实地中，此身穷处此心通。
荷君一见如平素，迹未相亲味已同。
送唐侍御福建省兄
李群玉（唐代）

桂枝攀尽贾家才，霄汉春风棣萼开。世掌纶言传大笔，

官分鸿序压霜台。闽山翠卉迎飞旆，越水清纹散落梅。

到日池塘春草绿，谢公应梦惠连来。
客中吟 其三
耶律铸（宋代）

万里故人寒旧盟，一尊薄酒正含情。梦回星斗阑干夜，肠断西风征雁声。
浣溪沙·端午
苏轼（宋代）

轻汗微微透碧纨，明朝端午浴芳兰。流香涨腻满晴川。
彩线轻缠红玉臂，小符斜挂绿云鬟。佳人相见一千年。
代儿童作端午贴门诗三首
范成大（宋代）

黍筒小费名田课，昌歜多浮乐圣杯。
笑倩艾人看外户，北窗深处咏归来。
陈文懿公挽词
楼钥（宋代）

珍馆径归鄞，人犹望秉钧。
邮传千里讣，哀动五州民。
躃踊森贤嗣，攀号感路人。
公乎不忘矣，衮衮看簪绅。
谨和答惠茶之什
强至（宋代）

绿云浮面味回长，每饮疑兼盛德香。
不独蠲烦优下吏，更容归遗细君尝。
卧小斋
白居易（唐代）

朝起视事毕，晏坐饱食终。散步长廊下，卧退小斋中。

拙政自多暇，幽情谁与同。孰云二千石，心如田野翁。
百字令 集玉田句，题蓉曙申江话别图
冯煦（清代）

天涯倦旅，倚危楼一笛，散人来否。

社燕盟鸥诗酒共，肯被水云留住。断碧分山，平波卷絮，却是阳关路。

东瀛柳色，依依心事最苦。

凉意正满西洲，烟堤小舫，如把相思铸。

欲趁桃花流水去，只恨剪镫听雨。万里潮生，一番春减，远思愁徐庾。

雁书休寄，此时愁在何处。
题赵质夫艇斋
董颖（宋代）

画舫风流六一翁，君分小样过江东。
拥袍坐对舒波月，不减披蓑雪浪中。
赠施都正三首 其三
陈造（宋代）

欲观芸芸初，当求根极地。古今貉一丘，贵贱鱼千里。

纤云翳太空，玄珠在深水。安得数年闲，与师商榷此。
送李侍郎
司马光（宋代）

先公勋烈盛盐梅，清白仍闻世济才。华省拂衣辞簿领，长衢回首谢尘埃。

嵩峰排雾依稀出，洛水迎人迤逦来。寄语马前头白吏，何殊昔日李西台。
和绵州于中丞登越王楼见寄（时为同州刺史）
李续（唐代）

早年登此楼，退想不胜愁。地远二千里，时将四十秋。

邅迍多失路，华皓任虚舟。诗酒虽堪使，何因得共游。
减字木兰花 春游，呈李司马朱远山夫子
丘瑟如（清代）

寻春迟暮。尘软香车帷着露。芳甸云收。新月如钩归路幽。

侍儿甸语。尽到花源最深处。好景难描，万绿迷烟红雨飘。
使辽作十四首 其一
刘跂（宋代）

自昔和戎便，于今出使光。胡星宵不见，汉节岁相望。

州邑三餐返，沟封一苇航。太平无险固，道德是金汤。
碧润亭
杨埙（宋代）

妙笔王维图莫就，多才康乐咏难穷。
楼台一族出云杪，激雪浪生寒涧风。
成都运司西园亭诗 潺玉亭
许将（宋代）

引泉注清渠，潺潺漱寒玉。侧出阆风迟，骤惊江雨速。

飞濑乍扬白，樛木细涵绿。昼夜声不止，肯效楚人哭。
画眉关
杨翰（清代）

旧梦飘零不可思，浮萍飞絮再生期。西风万里吹游子，愁听空山叫画眉。
四月十一日初食荔支
苏轼（宋代）

南村诸杨北村卢，白华青叶冬不枯。
垂黄缀紫烟雨里，特与荔枝为先驱。
海山仙人绛罗襦，红纱中单白玉肤。
不须更待妃子笑，风骨自是倾城姝。
不知天公有意无，遣此尤物生海隅。
云山得伴松桧老，霜雪自困楂梨粗。
先生洗盏酌桂醑，冰盘荐此赪虬珠。
似闻江鳐斫玉柱，更洗河豚烹腹腴。
我生涉世本为口，一官久已轻莼鲈。
人间何者非梦幻，南来万里真良图。
白起
徐钧（宋代）

投降赵卒本求生，坑后谁人不死争。
三召三辞宁自刎，邯郸料不再长平。
句 其十五
洪刍（宋代）

摩挲道傍醉石，定是天边酒星。
蝶恋花·北固山前波浪远
仲殊（宋代）

北固山前波浪远。铁瓮城头，画角残声短。促酒溅金催小宴。灯摇蜡焰香风软。落日烟霞晴满眼。欲仗丹青，巧笔彤牙管。解写伊川山色浅。谁能画得江天晚。
下元日朝谒回与李秉文冒雪过承天寺因题二诗
李复（宋代）

北风吹空天欲破，急雪如簁塞空堕。
焚香初自蕊宫归，投鞭来就僧庐坐。
乾坤一色飞鸟绝，市井无声百买饿。
贫粟未给贫民啼，空屋漏穿不可过。
揽翠轩
陈瓘（宋代）

地与烦嚣隔，登临翠色中。
雨余千亩竹，霜过一山松。
逸兴云无尽，幽怀水不穷。
绝胜花满眼，只得片时红。
客寓即事
董嗣杲（宋代）

树头梅豆小，水际荻茅鲜。
老客携名酒，顽胥纳俸钱。
喜寻临晚兴，恨入惜春联。
不似西湖乐，东风荡画船。
薛九宅观雕狐图
梅尧臣（宋代）

蜀中处士李怀衮，手画皂雕擒赤狐。
猛爪入颊觜迸血，短尾{左亻右蜀}{左亻右束}穷蹄铺。
雕争怒力狐争死，二物形意无纤殊。
一禽一兽固已别，硬羽软毛非笔模。
入君此室见此图，如在原野从驰驱。
临终诗
吴迈远（南北朝）

伤歌入松路，斗酒望青山。谁非一丘土，参差前后间。
卜算子
卢祖皋（宋代）

续续露蛩鸣，索索风梧语。瘦骨从来不奈秋，一夜秋如许。

簟冷卷风漪，髻滑抛云缕。展转无人共此情，画角吹残雨。
送杨少尹赴凤翔
张籍（唐代）

诗名往日动长安，首首人家卷里看。西学已行秦博士，

南宫新拜汉郎官。得钱只了还书铺，借宅常时事药栏。

今去岐州生计薄，移居偏近陇头寒。
寿司理熊公时署儋耳
王弘诲（明代）

载酒堂前庆寿筵，风流刺史借坡仙。持将制锦添尧衮，理却横琴助舜弦。

海甸梧桐瞻凤彩，春明乔木听莺迁。如冈不浅邦人颂，为上南华第一篇。
惜寒梅·看尽千花
佚名（宋代）

看尽千花，爱寒梅暗与、雪期霜约。雅态香肌，迥有天然淡泊。五侯园囿姿游乐。凭阑处、重开绣幕。秦娥妆罢，遥相纵，艳过京洛。天涯再见素萼。似凝然向人，玉容寂寞。江上飘零，怎把芳心付托。那堪风雨夜来恶。便减动、一分瘦削。直须沉醉，尤香殢云，莫待改落。
闻长安庚子岁事
徐夤（唐代）

羽檄交驰触冕旒，函关飞入铁兜鍪。皇王去国未为恨，

寰海失兜方是忧。五色大云凝蜀郡，几般妖气扑神州。

唐尧纵禅乾坤位，不是重华莫谩求。
送查仲文三首 其二
项安世（宋代）

先生江海士，使者水曹郎。开绢印三道，怀人天一方。

上江春水急，穿峡晚云长。诗酒勤陶写，中年属易伤。
题屏风墨梅二首
项安世（宋代）

一段西山雪，中含太古梅。
无香亦无色，免被百花猜。
拟剥啄行
万承苍（清代）

剥剥啄啄，有客停车。童子惊告，我迎而趋。长揖就坐，问无恙乎？

我我不见，日月其徂。客漫应我，足降及除。亟挽其衣，谓客徐徐。

仆有所怀，愿得少摅。时方溽暑，天地为炉。黄埃翳空，君马何驱？

公卿贵人，夏屋渠渠。冰簟石床，梦寐华胥。君往而谒，门者趑趄。

亦有豪客，群聚上都。无事日长，博弈呼卢。君往而入，悄焉向隅。

幽幽陋室，帘影萧疏。又无他宾，沓至交呼。曷不少留，待日既哺。

言有尊酒，与君欢娱。近述邹鲁，远谈唐虞。醉即倚几，而歌鸣鸣。

昔与君好，朱颜玉肤。年不我稽，素发盈颅。今者不乐，逝者其逾。

何为栖栖，困于道途。客嚬蹙语，子宁知余。鸟则有林，鱼则有蒲。

弗止弗依，心靡宁居。孰能与子，偕集于枯。去去勿顾，轮音窅如。

呼童掩关，仰天长吁。起视吾盎，余三日储。风清月明，聊读我书。
送苏尚书赴益州
宋璟（唐代）

我望风烟接，君行霰雪飞。园亭若有送，杨柳最依依。
句 其二
项安世（宋代）

醉中偶尔闲伸脚，便被刘郎卖作名。
次黄完仲见寄韵
刘跂（宋代）

读书老无味，记一辄忘十。视昔那得超，但觉有不及。

谁能求甚解，拘窘被书絷。为文亦尔尔，造语须易给。

未足解客嘲，况复令鬼泣。柴门一鹊噪，童稚迎信入。

开缄故人书，快阅惊喜集。新诗莹病目，俨若冰玉立。

才兼刘柳健，思鄙郊岛涩。定从西山来，爽气扶岌嶪。

惠然远见属，疑我故闲习。丛台三晋旧，镇静无警急。

府宽郎幕尊，森卫走呼吸。以兹书檄省，频岁息篇什。

神交庶暂对，恍不阂川隰。卢溪白士薮，野处分屣笠。

如闻趣归装，早作下车揖。吾庐虽庳陋，雅亦便樵汲。

无酒或过雄，有酒谁馈伋。何时甲乙第，版筑见君葺。

比邻或借倩，梨枣亦得拾。不耻共秃翁，相携走城邑。
赠陈式尹之建安
林光（明代）

翠云曾卧榄山春，三十年能几度亲。说选未闻天上语，相逢俱似梦中人。

官居佐贰时虽晚，邑有先儒俗必淳。点检平生辛苦事，可无恩雨洒疲民。
闻角声
王十朋（宋代）

角声已作送行声，更向萧萧雨后听。明日出郊闻更远，回头忍见二山青。
湖村月夕
陆游（宋代）

谁持绿酒醉幽人？鹤氅筇枝发兴新。
今夜湖边有奇事，青山缺处涌冰轮。
崇德阁下答诸公不语禅
邵雍（宋代）

浩浩长空走日轮，何烦苦苦辩根尘。
鹏程万里非由驾。鹤筭三千别有春。
铅锡点金终属假，丹青画马妄求真。
请观风急天寒夜，谁是当门定脚人。
为田澄伯题韵松图中年以后作 其二
周凤翔（明代）

袖中东海无奇迹，眼底秦封有颂声。何似不其山下草，青青长对郑康成。
渔翁
刘过（宋代）

短篷三尺寄烟波，短褐休休岁月过。
江海不知戎马事，酒酣搔首唱渔歌。
绍兴帅相汤公会五客蓬莱阁登望海亭属某赋诗
曾几（宋代）

赫赫会稽郡，潭潭府公居。
一州胜绝处，毕集于庭除。
秦望极高秀，千峰散江湖。
蓬莱为收揽，远近争奔趋。
溟渤无百里，登临失东隅。
翚飞卧龙顶，便可窥方壶。
丞相不独飨，故人盛招呼。
兵廚列樽俎，宾次罗簪裾。
杰阁坐褫带，危亭上肩舆。
耄倪争指似，还见云间无。
一月明白璧，五星灿连珠。
鄙夫何足数，愧汗沾霜须。
客有徐季海，题名数行书。
怒猊抉石外，筋力颜之徒。
周老盍命驾，属闻遂悬车。
何妨行役事，政用儿孙扶。
宣和七年十二月二十一日就睿谟殿张灯预赏元宵曲燕应制
冯熙载（宋代）

化工欲放阳春到，先教玄冥戮衰草。层冰封地万木僵，谁向雪中探天巧。

璿玑星回斗指寅，群芳未知时已春。人心荡漾趁佳节，灯夕独冠年华新。

升平万里同文轨，井邑相连通四裔。兰膏竞吐夜烘春，和叔回车避义辔。

巍巍九禁倚天开，温风更觉先春来。试灯不用雨花落，迎阳为却寒崔嵬。

宣和初载元冬尾，瑞白才消尘不起。穆清光赏属钦邻，锦绣云龙颁宴喜。

初闻传诏开睿谟，步障几里承金铺。调音度曲三千女，正似广乐陈清都。

遏云妙唱韩娥侣，回雪飞花称独步。千春蟠木效地英，献寿当筵岂金母。

上林晚色烟霭轻，景龙游人欢笑声。霞裾月佩拥仙仗，翠凤挟辇趋平成。

铜华金掌散晶彩，翠碧重重簇珠琲。先从前殿望脩廊，日出绮霞红茜海。

神光通透云母屏，骊龙出舞波涛惊。煌煌黼座承天命，座下错落如明星。

榻前玉案真核旅，兽炭银炉夜初鼓。宪天重屋讶云屯，崇道箫台疑蜃吐。

前楹火柱回万牛，兰卿璧碎色光浮。周围照耀眼界彻，冰壶漾月生珠流。

点点金钱尽衔璧，豹髓腾辉粲银砾。丝篁人籁有机缄，缴绎清音传屋壁。

须臾随跸登会宁，如骖鸾鹤游紫清。彩蟾倒影上浮空，纤云不点惟光明。

四壁垂帘围暖玉，银釭吐艳相连属。棼楣横带碧玻璃，一朵翠云承日毂。

万光闪烁争吐吞，烛龙衔耀辉四昆。又如电母神鞭驰，金蛇著壁不可扪。

端信奇工通造化，岂比优人能幻假。丹青漫数顾虎头，盘礴解衣催客写。

此时帝御钧天台，紫垣两两明三台。尚方饮器万金宝，古玉未足誇云雷。

帝傍侍女云华品，玉立仙标及时韵。四音促柱泛笙箫，应有翔鸾落千仞。

龙瓶泻酒如流泉，御厨络绎纷珍鲜。榻边争欲供天笑，快倒颇类鲸吸川。

厌厌夜饮方欢洽，玉漏频催鼓三叠。金门初下醉归时，正见冰轮上城堞。

微臣去岁陪清班，恶诗误辱重瞳观。小才易穷真鼠技，再赋愈觉相如悭。
江南五首 其三
刘克庄（宋代）

具舰逃安往，焚巢溃不支。区区一州力，不足辱王师。
送方介卿还南都
黄仲昭（明代）

乌石山前旧名阀，年来乐事尤奇绝。看花春日影联翩，锡诰明廷宠稠叠。

宪府难兄偶过家，仪曹弟亦迂星槎。双亲鬓毛犹未雪，二子银带俱生花。

华诞春风启瑶席，纷纷献寿群仙集。安期火枣大于瓜，王母蟠桃赤如日。

化国之日舒以长，双亲寿考应无疆。云路显扬殊未艾，华堂福祉尤难量。

移孝为忠有明训，寻常定省何足论。好摅衷悃绍皋夔，用致吾君轶尧舜。

前日难兄赴岭南，霜威已见摧奸贪。今朝难弟归兰省，明堂不久需梗楠。

离筵酒尽青山暮，一片愁心关去住。他时皓月白门秋，梦魂还绕乌山树。
秋猎孟诸夜归，置酒单父东楼观妓
李白（唐代）

倾晖速短炬，走海无停川。冀餐圆丘草，欲以还颓年。

此事不可得，微生若浮烟。骏发跨名驹，雕弓控鸣弦。

鹰豪鲁草白，狐兔多肥鲜。邀遮相驰逐，遂出城东田。

一扫四野空，喧呼鞍马前。归来献所获，炮炙宜霜天。

出舞两美人，飘飖若云仙。留欢不知疲，清晓方来旋。
书织锦图
陶益（明代）

姊妹渡云海，遥窥夜织颜。报章谁斗巧，容易落人间。
李伯纪丞相挽诗 其四
曾开（宋代）

昔造东都第，斯文得典型。谬蒙蕃下榻，亲见鲤趋庭。

雁序相先后，鸿飞独杳冥。至今鸾鹄峙，梧竹养修翎。
汉延熹西岳华山庙碑歌为朱竹君赋
翁方刚（清代）

汉安元嘉与永寿，东京碑字皆未磨。今人独于此碑惜，谓出中郎重摩挲。

或云会稽考古误，太史郎那中郎过。元常元嘉卒史字，稚圭信否图经讹。

箭筈门閒殿基砌，嘉靖年以粗沙劘。赵崡所以慨作跋，跋与洪赵非一科。

谁知此跋宛在此，叶叶蝇楷如擘窠。椒花舫深尘不到，未展额篆先吟哦。

上溯《周礼·职方氏》，下荐巡狩丰年歌。霸陵新丰地特纪，袁君孙君绩骈罗。

昭卬瞻仰女汝合，鉴亨字更加切嗟。惟初分隶次仲作，王萧之志交相诃。

建初熹平源测委，韩诗郑易谚则那。篆与隶分递相减，初但俯仰无撇波。

华山华亭记樊毅，三碑皆系于光和。建宁之前建初后，篆隶斟酌无偏颇。

镕金屈铁六百字，金精白帝高嵯峨。三峰万古一元气，想见于此旋义娥。

精神融结到此本，二百年前已无多。云驹云雏二东子，墨庄楼中同手摩。

郭髯题曰郭香察，小史递以冻笔呵。装池一艺成故实，方于鲁亦矜丸螺。

松谈阁又翠微阁，山史笔力追隶蝌。孙顾二跋不可见，诸老白发来婆娑。

百年又随江南客，星虹万丈藏烟萝。君今轻装南返北，一本匣抵千金驮。

君精六书胜于郭，尉律不止言虞戈。宜讨本原证文字，昌黎所谓如悬河。

亭林昔亦吉金拟，但稽职司不及他。一碑可以该汉隶，娄机字原较若何。
留别张锦溪老人
野蚕（清代）

芦帘不下锦溪东，瘦绿肥红一万丛。种豆诗吟山色里，换鹅经写水声中。

隐居绝似凌风鹤，过客还如踏雪鸿。明日一帆江上挂，相思千里暮云空。
寄题向彦绩史君采菊堂
张孝祥（宋代）

史君天资高，夙昔事幽屏。长怀渺丘壑，馀习谢钟鼎。

东篱羲皇人，槁死骨已冷。凄其千载后，妙处一笑领。

高堂娱白发，兄弟极整整。不须南阳泉，寿与日月等。
追挽吴桥范月山乃郡司马范仁元之祖
董其昌（明代）

曾同五岳祖昆崙，亦有名贤亢德门。陈氏公卿俱似长，于家阴德竟贻孙。

人嗟鹤化仙标远，帝宠龙图世泽存。述祖雄篇能写照，千秋云壑道逾尊。
富池江上荡舟游望二首
董嗣杲（宋代）

江风吹得乌帽偏，江水惊秋狂拍船。
此身客远积乡梦，何日丹灵朝洞仙。
将军庙无老鸦异，罗汉院有古柏坚。
荡桨津头来往遍，北望淮云成怆然。
送别王诚之给事
虞俦（宋代）

袅袅酸风吹客衣，冥冥芳树揽愁思。谁教宦路分南北，自是人生足别离。

送岸飞花何太急，留人夜雨故来迟。眼前他日凫鸿堕，莫作情疏不寄诗。
和李世荣韵
耶律楚材（元代）

多谢梅轩不惜春，声诗来寄格清新。词源莫测波千顷，笔力能清鼎万钧。

忧国心情常悄悄，闲居容止自申申。谁知板荡中原后，潇洒河东有若人。
赋道傍菊
赵蕃（宋代）

三迳虽荒菊尚存，江东书到每伤神。
七盘八叠辰州路，赖尔相看作故人。
望江南
万廷仕（清代）

蝴蝶梦，飞过海城西。一瞬江南风景好，醒来依旧掩禅扉。

翻惹许多疑。
题家园新池
姚合（唐代）

数日自穿池，引泉来近陂。寻渠通咽处，绕岸待清时。

深好求鱼养，闲堪与鹤期。幽声听难尽，入夜睡常迟。
宁师西阁
赵善应（宋代）

飘泊南来几岁寒，追谈往事温心酸。
云烟暮隔中原望，归折梅花忍泪看。
春日雪以回文绝句呈张荐权德舆
潘孟阳（唐代）

春梅杂落雪，发树几花开。真须尽兴饮，仁里愿同来。
和徐盈赠诗二首 其二
杨万里（宋代）

无鬼玄谈彫苦空，端能问字过杨雄。韩琮不生王驾死，乞君明月与清风。
游卧龙冈访朱子筑庵处用朱子韵
易顺鼎（清代）

老龙卧垂涎，成此千丈湫。力能沛甘霖，络绎金简投。

过时若无用，委弃荒山陬。神功不求试，又岂畏人求。

我来访灵境，山路阻且修。双崖呀然开，始见风云幽。

太古铁色壁，倒挂三峡流。伟哉造化奇，神鬼莫能谋。

哲人惬兹区，卜宅尝屡游。顾名缅英贤，溟漠神相酬。

至今寻丈间，名与天地留。吾闻龙为德，出则被五洲。

退藏一壑内，有若枯枝樛。吾侪但饱啖，望古真堪愁。

徘徊日将暮，烟霭何纷缪。回首望苍崖，寂寞飞龙秋。
悼越州空首座 其一
释居简（宋代）

诸方已自懒相酬，有甚工夫缀袜头。要向折铛煨死饭，截流过了复随流。
关亭春望
罗隐（唐代）

关畔春云拂马头，马前春事共悠悠。风摇岸柳长条困，

露裛山花小朵愁。信越功名高似狗，裴王气力大于牛。

未知至竟将何用，渭水泾川一向流。
秋闺仿 刘青田叠字叠句
卢象升（明代）

相思相盼何时已。閒把閒愁理。玉人人倚玉阑杆，新月新秋新怯寒。

日阴阴，夜深深，漏更更。叶叶声声响到明。梦儿成不成。
浪淘沙 其一 锦城重九，无处登高看菊，公园有感赋
李炳灵（清代）

佳日未题糕。辜负诗豪。世途险阻在居高。借筹安平易好，底事劳劳。

访菊步晴郊。谁送香醪。且将醒眼看伊曹。千古风流陶靖节，史册名标。
寄福公道人
王安石（宋代）

帝力护禅林，沧洲侧布金。
楼依水月观，门接海潮音。
开士但软语，游人多苦吟，曾同方丈宿，灯火夜沉沉。
盘隐别驾别造杨龟山祠堂拜奠于三月既望
释居简（宋代）

导洛疏伊断在兹，度溪湔祓振荒祠。人心未泯犹知劝，事力虽殚岂惮为。

清似山阴修禊后，煖于沂上咏归时。熊罴祥叶期丰报，应有南康别驾儿。
雍雍者鸿十六章 其四
黎景义（明代）

日兮斯迈，月兮斯征。考徂悠悠，滨四十龄。载拮载据，载经载营。

不瑕忧殆，以底于成。
游开平书贻佛智长老
黄裳（宋代）

访我京华岁已深，化龙潭畔却相寻。是空是色休排色，非佛非心且洗心。

南望自生江上月，西归谁了水中金。洞霄人去宁无梦，多在莲池与竹林。
呈龄叟二首
陈著（宋代）

老师神用笑谈中，不但能降大小空。
自谓我心顽似铁，也随柳絮舞春风。
建隆郊祀八首
窦俨（宋代）

步武舒迟，陞坛肃祗。
其容允若，于礼攸宜。
次韵和潜亨雪 其一
邹浩（宋代）

暖律稽迟太史占，风前犹复弄威严。不妨豪客成樽俎，重使斯民困米盐。

但见青峰皆玉笋，岂知白屋是茆檐。何人隐入群羊去，应笑痴儿认角尖。
次韵曹辅寄壑源试焙新芽
苏轼（宋代）

仙山灵雨湿行云，洗遍香肌粉未匀。
明月来投玉川子，清风吹未武林春。
要知玉雪心肠好，不是膏油首面新。
戏作小诗君一笑，従来佳茗似佳人。
过潼关
宗泽（宋代）

一雨崤函底，风少放我过。
岳神犹假借，官吏莫谁何。
堑断思航渡，城坚戒石摩。
一夫工墨守，宁怯万夫多。
胡卿才时思亭
释德洪（宋代）

祇今冢木上云雨，想见音容无恙时。竟作怀归恋云舍，空馀泪眼看风枝。

功名未洗终天恨，岁月难忘罔极悲。已觉夜林无触鹿，但看几砚出灵芝。
甘州子 其一
顾夐（五代）

一炉龙麝锦帷傍，屏掩映，烛荧煌。禁楼刁斗喜初长，罗荐绣鸳鸯。

山枕上，私语口脂香。
句
吴光（宋代）

泉声如有语，山色自忘形。
花觉青春半，山净白昼阴。
偈颂一百四十二首 其六十七
释广闻（宋代）

贞女不著嫁时衣，好儿不使分时财。只如一夏九十日，切忌坐在者里。
孝宗皇帝灵驾发引诗
蔡戡（宋代）

舜禹相传日，元非倦万几。
慈闱躬至养，别殿奉遗衣。
易月心何忍，通丧礼不违。
煌煌新庙号，万古播音徽。
渔家傲（梅影）
薜几圣（宋代）

雪月照梅溪畔路。幽姿背立无言语。冷浸瘦枝清浅处。香暗度。妆成处士横斜句。

浑似玉人常淡伫。菱花相对成清楚。谁解小图先画取。天欲曙。恐随月色云间去。
满庭芳 题衣仙女史庑下吟
周贻繁（清代）

湘水清肠，吴波洁胃，费它多少淘湔。飏风轻唾，珠玉自匀圆。

最爱秦楼乐府，横黛笔、镂月飞泉。红窗下，清歌一曲，莺燕尽留连。

蛮笺吟不尽，麻衣黯淡，葛楚缠绵。信瑶池，尘劫吹坠书仙。

纵有并刀学制，嗟不似、入样连娟。凭谁夺，裁馀段锦，贻我梦中天。
贺新郎（平原纳宠姬，能奏方响，席上有作）
刘过（宋代）

倦舞轮袍后。正鸾慵凤困，依然怨新怀旧。别有艳妆来执乐，春怨微揎罗袖。试一曲、琅璈初奏。莫放珠帘容易卷，怕人知、世有梨园手。钗玉冷，钏金瘦。

烛花对翦明於昼。画堂深、屏山掩翠，炭红围兽。错认佩环犹未是，依约雏莺啭柳。任箭滴、铜壶银漏。一片雄心天外去，为声清、响彻云霄透。人醉也，尚呼酒。
雪中过机山明日寄周彦良彦英兄弟
黄玠（元代）

雪飘飘兮洒予，风燮燮兮振衣。水㶁㶁兮有声，冰棱棱兮在陂。

水独枻兮兰舟，日既晏兮莫知。所之僮瘁𤶬兮问予，尔所思兮为谁。

我所思兮非尔所知，山中之人兮戴逵。岁周行兮莫只，慨星霜兮屡移。

终过门兮不入，曰古昔兮有之。
句
袁陟（宋代）

琼田收𥝧稏，玉溜注琅玕。
升平嘉宴同群臣赋诗用柏梁体
玄烨（清代）

丽日和风被万方。卿云烂熳弥紫阊。一堂喜起歌明良。

止戈化紫民物昌。蓼萧燕誉圣恩长。天心昭格时雨旸。

丰亨有兆祝千箱。礼乐文章仰圣皇。庙谟指授靖八荒。

春回丹诏罢桁杨。河清海晏禹绩彰。百度胥饬纲纪张。

千官济济盈岩廊。天工无旷勤赞襄。有年歌协臣所望。

共期红朽答殊常。转漕亿万充天仓。邦礼叨赞惭趋跄。

职司寅清佐垂裳。天河洗甲通蛮乡。皇威四畅咸来王。

祗承钦恤和气翔。刑措不用民寿康。八材庀化师殳斨。

右平左墄开明堂。仰窥神策驱天狼。膏以大泽人胥庆。

帝庸作歌追虞唐。身依云汉赓天章。恪秉训厉敦羔羊。

奉宣仁风之吴疆。九阍詄荡瞻龙光。斗杓高掩贯索芒。

图列养正亲羹墙。黄钟大镛谐祯祥。郊衢击壤欢丰穰。

大官珍膳罗酒浆。调闲六御腾康庄。忝预风纪凛清霜。

出入玉佩声锵锵。纳言惟允尚职详。褒忠励节感赐觞。

圜扉阒寂春草芳。拜手好生颂禹汤。前星令望钦颙卬。

终始念典用斯臧。言模行范煇缥缃。猗欤至德日就将。

叨尘侍从恩莫量。靖共夙夜无怠遑。梧桐生矣于高冈。

紬书东观翰墨香。三德六行为士坊。宫官备位滋悚惶。

六经义叶如笙簧。奎文焕若森琳琅。朝朝橐笔侍御床。

纪载圣治金匮藏。频年宣室虚对扬。宸篇掞藻烛昊苍。

承华毓德成圭璋。青宫琪树栖鸾凰。金舆导从骖云骧。

罘罳流影耀璧珰。仁波溟渤同濊汪。鸾旂乘春零露瀼。

爰赓天保矢勿忘。八表同轨来梯航。云门磬管声喤喤。

泰交天阙开春阳。惟睿作圣金玉相。珥笔何幸日月傍。

瑞逾宝鼎兼芝房。尧樽夜醉星低昂。在廷悦豫和宫商。

滥典乐正董上庠。治登三五休声飏。睿谟典诰同洋洋。

记神圣功臣职当。琅函瑶版书焜煌。石渠高议芟秕糠。

日侍清禁研铅黄。愿言直节谨自防。帝心勤民重农桑。

具举细目恢宏纲。诞敷文德四国匡。嘉禾既殖锄莠稂。

屈轶朱草纷两厢。封章问夜检皂囊。拟将劲操坚苍筤。

朝无阙事联班行。千门燎火宵未央。升平高宴迈柏梁。
缘识
宋太宗（宋代）

駈駈席不蹔安时。勤苦终朝景易移。
达得物情深道理，无为堪作后人命。
送叶书山先生归里
王文治（清代）

怀抱异时俗，居官亦隐沦。廿年依襟闼，屋舍如荒村。

门前秋草依，日夕闻蛩喧。尚余万卷书，开函对古人。

时得惬心句，还招贱子论。
海夷八首 其二
王稚登（明代）

玉山前岁困倭夷，今日华亭更可悲。沙月如冰凋白羽，海烟为可暗朱旗。

石头已道朝烽合，扬子仍愁暮角吹。财赋东南忧不细，庙谟何以定安危。
谢惠酒
吕陶（宋代）

山径雪深樵未归，茅檐烟冷午未炊。黄精无苗菜甲没，筠篮竹箬冰淋漓。

松烟细火养昼坐，瓶笙妙音儿女嬉。窗下冻鸡声喔咿，谁家酒香入疏篱。
欲到东洛得杨使君书因以此报
白居易（唐代）

向公心切向财疏，淮上休官洛下居。
三郡政能从独步，十年生计复何如。
使君滩上久分手，别驾渡头先得书。
且喜平安又相见，其馀外事尽空虚。
春日过田明府遇焦山人
苏广文（唐代）

陶公归隐白云溪，买得春泉溉药畦。夜静林间风虎啸，

月明竹上露禽栖。陈仓邑吏惊烽火，太白山人讶鼓鼙。

相见只言秦汉事，武陵溪里草萋萋。
和宋次道宴日不赴有怀
蔡襄（宋代）

殿中佳气带春容，天上云谣落晚风。
独向下陈沾醉斝，羡君清卧寄诗筒。
五泄山三学院十题·龙井
释咸润（宋代）

寒井深无极，人谓藏虬龙。
尝闻救炎旱，丝雨洒长空。
和答诗十首。和雉媒
白居易（唐代）

吟君雉媒什，一哂复一叹。和之一何晚，今日乃成篇。

岂唯鸟有之，抑亦人复然。张陈刎颈交，竟以势不完。

至今不平气，塞绝泜水源。赵襄骨肉亲，亦以利相残。

至今不善名，高于磨笄山。况此笼中雉，志在饮啄间。

稻粱暂入口，性已随人迁。身苦亦自忘，同族何足言。

但恨为媒拙，不足以自全。劝君今日后，养鸟养青鸾。

青鸾一失侣，至死守孤单。劝君今日后，结客结任安。

主人宾客去，独住在门阑。
渔歌
姚所韶（宋代）

自得元无趣，悠然与世忘。
一声来欸乃，孤棹在沧浪。
云断暮空碧，江清秋思长。
欲将湘笛和，无调入宫商。
寄武功姚主簿
贾岛（唐代）

居枕江沱北，情悬渭曲西。数宵曾梦见，几处得书披。

驿路穿荒坂，公田带淤泥。静棋功奥妙，闲作韵清凄。

锄草留丛药，寻山上石梯。客回河水涨，风起夕阳低。

空地苔连井，孤村火隔溪。卷帘黄叶落，锁印子规啼。

陇色澄秋月，边声入战鼙。会须过县去，况是屡招携。
忆鹤呈公仪
欧阳修（宋代）

一笑相驩乐得朋，诵君双鹤句尤清。高怀自喜凌云格，俗耳谁尤警露声。

所好与时虽异趣，累心于物岂非情。归休约我携琴去，共看婆娑舞月明。
水仙庙鼓吹曲四首
周文璞（宋代）

水奫沦兮不扬，山嵚岑兮多巨石。
神来下独舂，仰昂神远适。
王孙的咳，神无亟兮。
与长文、正夫游北山
范成大（宋代）

柳岸松门胜处通，马蹄踏雾入空蒙。
春寒有力欺游子，天色无情没断鸿。
雨脚远连山脚暗，杏梢斜倚竹梢红。
驼裘拥鼻吾衰矣，年少犹嫌料峭风。